Sir **Clive Marles Sinclair** (\* 30. júl 1940, Richmond, Surrey, Anglicko – † 16. september 2021, Londýn, Anglicko) bol britský elektrotechnik, podnikateľ a vynálezca, priekopník v oblasti spotrebnej elektroniky a domácich počítačov. Jeho modely ZX80, ZX81 a ZX Spectrum v 80. rokoch 20. storočia prispeli k hromadnému rozšíreniu počítačov medzi bežných ľudí a rozvoju IT priemyslu v Spojenom kráľovstve aj ďalších krajinách, vrátane vtedajšieho Česko-Slovenska.

Za jeho služby elektrotechnickému a IT priemyslu bol v roku 1983 na návrh premiérky Margaret Thatcherovej povýšený do šľachtického stavu a získal titul sir.

Detstvo, vzdelanie
------------------

Pochádzal z rodiny, kde otec Bill Sinclair a starý otec George Sinclair boli technickí inžinieri. Mal dvoch mladších súrodencov, brata Iaina a sestru Fionu. V detstve bol radšej v spoločnosti dospelých ľudí, od ktorých sa mohol niečo naučiť. Cliva bavila elektronika, ktorej mal plnú izbu. V desiatich rokoch nastúpil na strednú školu, stredných škôl potom prešiel niekoľko, záverečné skúšky vykonal v roku 1955 na Highgate school. V škole bol vynikajúci v predmetoch, ktoré ho bavili, naopak na predmetoch, ktoré ho nebavili, radšej písal príspevky do časopisu *Practical Wireless*. V 18 rokoch sa rozhodol nenastúpiť na vysokú školu a radšej prijal miesto asistenta vydavateľa spomenutého časopisu, ktorý neskôr, po rozpade redakčnej rady, viedol ho sám.

Začiatky vlastného podnikania
-----------------------------

Sinclair Executive (1972), prvá vrecková kalkulačka
25. júla 1961 si nechal zaregistrovať spoločnosť Sinclair Radionics Ltd. ktorej prvým výrobkom sa mal stať miniatúrny rozhlasový prijímač. Pretože ale nemal dostatok financií, prijal ponuku miesta technického redaktora časopisu *Instrumental Practice*. Vďaka tomu sa dostal do bližšieho kontaktu s výrobcami polovodičových súčiastok. V redakcii časopisu Clive Sinclair pracoval do apríla 1963.

Prvým úspešným výrobkom spoločnosti Sinclair Radionics bol miniatúrny tranzistorový zosilňovač Micro-Amplifier z roku 1962. Druhý výrobok, miniatúrne rádio Slimline z roku 1963, vyvolal väčší záujem, než Sinclair očakával, takže v rámci urýchlenia výroby bol dodávaný iba ako stavebnica.

V oblasti Hi-Fi firma v 60. rokoch predstavila viacero predzosilňovačov, zosilňovačov, FM tunerov, reprosústav aj ucelených zostáv. Komerčne najúspešnejší bol rad Project 60 z rokov 1969 – 1970.

V roku 1972 uviedla firma Sinclair Radionics na trh historicky prvú plochú vreckovú kalkulačku, Sinclair Executive.

Prvý počítač
------------

Domáci počítač ZX 80 (1980)
ZX Spectrum (1982) s perifériami
V roku 1979 sa predával počítač Commodore PET za 700 libier a noviny *Financial Times* predpovedali, že ceny počítačov by počas piatich rokov mohli klesnúť na len 100 libier. Sinclair sa rozhodol toto zníženie cien urýchliť a v roku 1980 sa na trhu objavil počítač ZX80, ktorý sa predával za 99,95 libier ako hotový výrobok a za 79 libier ako stavebnica. Do septembra 1980 už firma Sinclair Research predala viac než 20 000 kusov tohoto počítača. V septembri sa objavila na trhu prídavná pamäť pre ZX80 s veľkosťou 16 KiB. Počas jedného roka bolo predaných 70 000 kusov počítača ZX80.

Úpadok Sinclair Research
------------------------

Po počítačoch ZX81 a ZX Spectrum Sinclair ohlásil počítač Sinclair QL, ktorý sa mal stať najväčším triumfom. Počítač sa ale dostal na trh ako nedokončený a obsahujúci mnoho chýb, čo Sinclairovo meno poškodilo. Kvôli nekompatibilite s počítačmi ZX Spectrum sa Sinclair QL príliš nepredával. Veľa financií bolo tiež vyčerpaných na výrobu elektromobilu Sinclair C5. Situáciu nezachránilo ani uvedenie počítača ZX Spectrum+, trh už bol počítačmi nasýtený. Osem týždňov po uvedení počítača ZX Spectrum 128K+ Sinclair predal počítačovú divíziu Sinclair Research spoločnosti Amstrad.

Od roku 1997 bol Clive Sinclair jediným zamestnancom Sinclair Research.

Ďalšie aktivity
---------------

Elektromobil Sinclair C5 (1985)
900 g prenosný počítač Cambridge Z88 (1988)
V roku 1988 Sinclair založil firmu Cambridge Computers a vyvinul prenosný počítač Cambridge Z88, ktorý bol technologicky znova inovatívny, no trhovo sa už príliš neujal.

Sinclair sa venoval vývoju na poli elektroniky, a snažil sa preraziť aj do oblasti dopravy, aj napriek neúspechu elektromobilu Sinclair C5. Medzi jeho výrobky patrili napr. elektrobicykle Zike a Sinclair X-1 či skladací bicykel A-bike.

Od roku 1959 bol členom britskej Mensy, pričom v rokoch 1980 – 1997 bol jej predsedom. Evidované IQ mal 159.

Medzi jeho ďalšie záujmy patrila poézia, hranie pokru a beh maratónov.

Osobný život
------------

Clive Sinclair mal so svojou prvou ženou Ann Trevor-Briscoe, s ktorou sa v roku 1985 rozviedol, tri deti: Belindu, Crispina and Bartholomewa. V roku 2010 sa oženil s tanečnicou Angie Bowness, ktorú spoznal v roku 1996.

Publikácie
----------

Sinclair bol autorom série elektrotechnických konštrukčných návodov z oblasti (v tom čase ešte len rozvíjajúcej sa) tranzistorovej rádiotechniky a audiotechniky, vydávaných vydaveteľstvom Bernard Babani v rokoch 1959 – 1963:

* Barnards 148 : Practical Transistor Receivers Book 1; 1959. (30 zapojení)
* Barnards 149 : Practical Stereo Handbook; 1959.
* Barnards 151 : Transistor Receivers Book 2 - Transistor Superhet Receivers; 1960. (50 zapojení)
* Barnards 163 : Transistor Circuits Manual 2; 1960. (13 zapojení)
* Barnards 167 : Transistor Circuits Manual 3 - Eleven Tested Transistor Circuits using Prefabricated Circuit Units; 1960. (11 zapojení)
* Barnards 168 : Transistor Circuits Manual 4; 1960. (11 zapojení)
* Barnards 173 : Practical Transistor Audio Amplifiers for the Home Constructor Book 1; 1961. (32 zapojení)
* Barnards 174 : Transistor Subminiature Receivers Handbook for the Home Constructor; 1961.
* Barnards 175 : Transistorized Test Equipment and Servicing Manual; 1961.
* Barnards 176 : Transistor Audio Amplifier Manual; 1962. (32 zapojení)
* Barnards 177 : Modern Transistor Circuits for Beginners; 1962. (35 zapojení)
* Barnards 179 : Transistor Circuits Manual 5; 1963. (14 zapojení)
* Barnards 181 : 22 Tested Circuits Using Micro Alloy Transistors; 1963. (22 zapojení)

Referencie
----------

1. ↑   *Sir Clive Sinclair: Tireless inventor ahead of his time* [online]. news.yahoo.com, 2021-09-16, [cit. 2021-09-17]. Dostupné online.
2. ↑  SLÍŽEK, David. Tvůrce ZX Spectrum Sir Clive Sinclair zemřel ve věku 81 let. *Lupa.cz* (lupa.cz), 2021-09-16. Dostupné online [cit. 2021-09-17].
3. ↑  ERBEN, Lukáš. *Příchod hackerů: sir Clive Sinclair a jeho „gumák"* [online]. root.cz, 2013-10-08, [cit. 2021-09-17]. Dostupné online.
4. ↑  GARFIELD, Simon. Sir Clive Sinclair: "I don't use a computer at all". *The Guardian* (Londýn: Guardian News and Media Limited), 2010-02-28. Dostupné online [cit. 2021-09-17]. ISSN 0261-3077.
5. ↑  OWEN, Chris. *Audio: Amplifiers: Micro-Amplifier : 1962* [online]. Planet Sinclair, [cit. 2021-09-19]. Dostupné online.
6. ↑  OWEN, Chris. *Audio: Radios: Slimline : 1963* [online]. Planet Sinclair, [cit. 2021-09-19]. Dostupné online.
7. ↑  OWEN, Chris. *Audio: Hi-Fi: Project 60 : 1969* [online]. Planet Sinclair, [cit. 2021-09-19]. Dostupné online.
8. ↑   *Sinclair Executive and Sinclair Executive Memory* [online]. vintagecalculators.com, [cit. 2021-09-17]. Dostupné online.
9. ↑  KŘEHLÍK, Karel. *Mikropočítače nedávné minulosti* [online]. fi.muni.cz, 1999, [cit. 2021-09-17]. Dostupné online.
10. ↑  MALÝ, Martin. Legendární „gumák" ZX Spectrum slaví 35 let. Tady je jeho příběh. *Lupa.cz* (lupa.cz), 2017-04-21. Dostupné online [cit. 2021-09-17].
11. ↑   Z88, první evropský handheld a předchůdce současných PDA. *iDNES.cz* (Praha: MAFRA), 2002-10-04. Dostupné online [cit. 2021-09-17].
12. ↑  PAGE, Brian. *Sir Clive Sinclair* [online]. Wolverhampton: British Mensa, [cit. 2021-09-18]. Dostupné online.
13. ↑  SIDDIQUE, Haroon. Home computing pioneer Sir Clive Sinclair dies aged 81. *The Guardian* (Londýn: Guardian News and Media Limited), 2021-09-16. Dostupné online [cit. 2021-09-18]. ISSN 0261-3077.
14. ↑  TODD, Ben. Computer tycoon Sir Clive Sinclair, 69, weds his 33-year-old lap dancer. *Daily Mail*, 2010-04-27. Dostupné online [cit. 2021-09-17].

Iné projekty
------------

Commons
* Spolupracuj na Commons Commons ponúka multimediálne súbory na tému **Clive Sinclair**

Externé odkazy
--------------

* Příchod hackerů: sir Clive Sinclair a jeho „gumák" – článok Lukáša Erbena na serveri Root.cz (2013)
* Planet Sinclair – prehľad výrobkov z oblasti rádiotechinky, audia/Hi-Fi, TV, meracej, digitálnej techniky a elektrických vozidiel

Zdroj
-----

*Tento článok je čiastočný alebo úplný preklad článku Clive Sinclair na českej Wikipédii.*

Autoritné údaje: * GND: 13380996X
* ISNI: 0000 0000 7880 3517
* LCCN: n86060457
* VIAF: 45502502
* WorldCat: lccn-n86060457